তিন সন্দেহভাজন আল-কায়দা জঙ্গিকে তামিলনাড়ু থেকে গ্রেফতার করল ন্যাশনাল ইনভেস্টিগেটিং এজেন্সি (এনআইএ)। এনআইএ-র গোয়েন্দাদের দাবি, ওই তিন জঙ্গি প্রধানমন্ত্রী নরেন্দ্র মোদীকে হত্যার চক্রান্ত করছিল।
তামিলনাড়ুতে একটি খানাতল্লাশি চালানোর সময়ে মাদুরাই থেকে ধরা পড়ে ওই তিন জন। জানা গিয়েছে, দেশের ২২ জন নেতাকে হত্যার পরিকল্পনা ছিল তাদের। সেই ২২ জনের মধ্যে রয়েছেন নরেন্দ্র মোদীও।
গ্রেফতার হওয়া তিন ব্যক্তির নাম এম খরিম, আসিফ সুলতান মহম্মদ আব্বাস আলি। তাদের কাছ থেকে বাজেয়াপ্ত করা হয়েছে বিরাট বিস্ফোরণ ঘটানোর উপযোগী বিস্ফোরকও।
খরিমকে উসমান নগর থেকে গ্রেফতার করা হয়। আসিফ এবং আব্বাস আলি যথাক্রমে জি আর নগর ও ইসমাইলপুরম থেকে গ্রেফতার হয়।
জানা গিয়েছে, উত্তর তামিলনাড়ুতে আল-কায়দার কাজকর্ম পরিচালনা করত এই তিন জন। দেশে সাম্প্রতিক কালে ঘটে যাওয়া একাধিক নাশকতার ঘটনায় তাদের হাত রয়েছে বলে জানা গিয়েছে। হাকিম এবং দাউদ সুলেমান নামের আরও দুই সন্দেহভাজন পলাতক।
এনআইএ কয়েকটি প্রশ্নের উত্তর জানার চেষ্টা করছে ধৃতদের কাছ থেকে। কেন তারা এত জন দেশনেতাকে হত্যা করতে চায়, কেনই বা সেই হিট লিস্টে রয়েছে নরেন্দ্র মোদীর নান, হিট লিস্টে থাকা বাকি রাষ্ট্রনেতাদের মধ্যে কারা কারা রয়েছেন— এই প্রশ্নগুলোই আপাতত ভাবাচ্ছে এনআই‌এ গোয়েন্দাদের।